Annika Haas on andnud sõna portreteeritavaile ja nood on saanud ennast näidata. Portree pole vaid ilupilt, selles peab olema natukene rohkem kui killuke portreteeritavat.
#000003
Mulle meeldivad head asjad, aga heade asjadega on pidevalt üks häda – need on ootuspäraselt head. Just sellised, nagu arvad nad olevat, ja seetõttu on üllatusmoment peaaegu välistatud. Seekordne Juhan Kuusi dokfoto keskuse Annika Haasi näitus „Kasvuhooneefekt“ on õnneks erand.
#000005
Kohe sisse astudes langeb pilk portreedele noortest, kes poseerivad enamasti poollagunenud kasvuhoonete ees või sees. Fotod on ehedad ja pole mingit kahtlust, et mure, mis peegeldub noorte nägudel, on autentne. Ehedust olen ma Annika Haasi fotode juures alati väga hinnanud. Ja olgem ausad, Haas näeb selle tarvis ka vaeva. Kontakti ei saavutata hetkega ja siit koorub välja pikemaajalise projekti üks suuri eeliseid: portreteeritavad on hakanud fotograafi usaldama ning ka vaataja tajub seda.
#000006
Ruumis ringi vaadates tunnen mingil hetkel, et olustik on kuidagi nagu natukene tuttav: ümber nurga piiludes märkan, et portreteeritavaks on saanud ka kasvuhooned ise. Kasvuhooned ja aialapindus toob kusagil kuklas esile seose Annika Haasi projektiga „Lennuki­vaatlejad“ (2014–2016), kus ta käsitleb nõukogudeaegsete suvilate ehk datša’de aega. Ühes vormis on see küll kadunud, kuid tõstab kõikvõimalike mikrotalupidamiste valguses taas pead. Ei olegi palju vaja, et mõtted läheksid uitama lapsepõlve radadele, kus sai tuttavate suvilates aega veedetud, ning näituse helilitaust tuulekohina ja veevulinaga aitab sellele vaid kaasa.
#000008
Nii tore, kui ka sees ei oleks, astun lõpuks välja ja sean oma sammud väljas eksponeeritud kasvuhoone juurde. Selle on Annika Haasi visioonist lähtuvalt ehitanud Elo Liiv ja Uko-Aija Heintalu taaskasutatavast materjalist. Näitusega ühildumine on täielik: nüüd olen ka mina koos noortega kasvuhoone juures. Minu peegeldus peegeldub nende kõrval. Lükkan nina vastu klaasi ja avastan teisel pool kasvuhoonet valmis tomatid. Kuna kasvuhoone on suletud, siis kättesaamatuks need jäävadki. Jääb ju paljudele teistelegi praeguses maailmas tervislikum toit kättesaamatuks, hoolimata sellest, et poelettidel võib see isegi olemas olla.
#000015